Document ID: 32010R0790

REGOLAMENT TAL-KUMMISSJONI (UE) Nru 790/2010
tas-7 ta’ Settembru 2010
li jemenda l-Annessi VII, X u XI għar-Regolament (KE) Nru 1774/2002 tal-Parlament Ewropew u tal-Kunsill li jippreskrivi regoli tas-saħħa li jirrigwardaw prodotti sekondarji tal-annimali mhux maħsuba għall-konsum uman
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 1774/2002 tal-Parlament Ewropew u tal-Kunsill tat-3 ta’ Ottubru 2002 li jippreskrivi regoli tas-saħħa li jirrigwardaw prodotti sekondarji tal-annimali mhux maħsuba għall-konsum uman (1), u b’mod partikolari l-ewwel u t-tieni sottoparagrafi tal-Artikolu 32(1) tiegħu,
Billi:
(1)
Ir-Regolament (KE) Nru 1774/2002 jippreskrivi regoli dwar is-saħħa tal-annimali u s-saħħa pubblika li jikkonċernaw prodotti sekondarji tal-annimali mhux maħsuba għall-konsum uman.
(2)
L-Artikolu 19 ta' dan ir-Regolament jistipula li l-proteina pproċessata tal-annimali u prodotti pproċessati oħrajn li jistgħu jintużaw bħala ghalf għandhom jitqiegħdu fis-suq biss jekk ikunu jikkonformaw ma' ċerti rekwiżiti. F'dan ir-rigward, l-Anness VII għar-Regolament jistipula l-kundizzjonijiet speċifiċi għall-ipproċessar u t-tqegħid fis-suq ta' dawn il-prodotti.
(3)
Barra minn hekk, l-Artikolu 29 tar-Regolament (KE) Nru 1774/2002 jistipula li l-importazzjoni, u t-traġitt fl-Unjoni tal-prodotti msemmija fl-Anness VII huwa permess biss jekk dawn il-prodotti jikkonformaw ma' ċerti rekwiżiti. Wieħed fost dawn ir-rekwiżiti jirrikjedi li l-prodotti jridu jkunu ġejjin minn pajjiż terz jew partijiet minn pajjiżi terzi li se jidhru f'lista li għandha tiġi kkumpilata u aġġornata skont il-proċedura msemmija f'dan l-Artikolu, ħlief fejn jistipula mod ieħor l-Anness VII tar-Regolament (KE) Nru 1774/2002.
(4)
Il-kolostru huwa għalf ta' oriġini mill-annimali, skont it-tifsira tad-definizzjoni stipulata fil-punt 23 tal-Anness I għar-Regolament (KE) Nru 1774/2002.
(5)
It-Taqsima A tal-Kapitolu V tal-Anness VII tar-Regolament ma jistipula ebda rekwiżiti speċifiċi għall-produzzjoni tal-kolostru jew għall-prodotti tal-kolostru. Din it-Taqsima tistipula biss il-prinċipju ġenerali li jeħtieġ li l-kolostru jkun prodott taħt kundizzjonijiet li jiggarantixxu b'mod xieraq is-saħħa tal-annimali.
(6)
Barra minn hekk, it-Taqsima B tal-Kapitolu V tal-Anness VII għar-Regolament (KE) Nru 1774/2002 ma jistipulax rekwiżiti speċifiċi għall-importazzjoni tal-kolostru u l-prodotti tal-kolostru, u l-Kummissjoni ma kkumpilatx lista ta' pajjiżi terzi jew partijiet minn pajjiżi terzi li minnhom hija aċċettata l-importazzjoni tal-kolostru. Għaldaqstant, l-importazzjoni tal-kolostru jew tal-prodotti tal-kolostru fl-Unjoni Ewropea bħalissa mhijiex awtorizzata.
(7)
Hemm interess li jiġu importati l-kolostru u l-prodotti tal-kolostru fl-Unjoni, biex jintużaw għall-għalf tal-annimali mrobbija fl-irziezet u għall-użu tekniku. Għadd ta' operaturi ekonomiċi wrew l-interess tagħhom fl-użu tal-kolostru u l-prodotti tiegħu għall-produzzjoni tal-għalf u għall-użu tekniku.
(8)
Din id-domanda tal-operaturi ekonomiċi għandha tiġi sodisfatta u għalhekk għandhom jiġu stipulati r-regoli għall-importazzjoni ta' dawn il-prodotti sekondarji mill-annimali. B'danakollu, il-kolostru huwa prodott sekondarju mill-annimali li jista' jkun ta' periklu għall-annimali suxxettibbli għat-trażmissjoni ta' ċertu mard bħal dik tal-ilsien u tad-dwiefer, it-tuberkulożi, il-bruċellożi u l-lewkożi enzootika bovina. Għalhekk, biex tkun iggarantita s-saħħa tal-annimali, l-importazzjoni tal-kolostru u tal-prodotti tiegħu għandha tkun suġġetta għal ċerti kundizzjonijiet.
(9)
Skont l-ewwel sottoparagrafu tal-Artikolu 28 tar-Regolament (KE) Nru 1774/2002, id-dispożizzjonijiet applikabbli għall-importazzjoni minn pajjiżi terzi tal-prodotti msemmija fl-Annessi VII għal dan ir-Regolament ma għandhomx ikunu aktar favorevoli jew inqas favorevoli minn dawk applikabbli għall-produzzjoni u t-tqegħid fis-suq ta’ dawk il-prodotti fl-Unjoni. Ir-rekwiżiti speċifiċi li huma stipulati għall-importazzjoni tax-xorrox u l-kolostru jew tal-prodotti tal-kolostru għaldaqstant għandhom japplikaw ukoll għall-produzzjoni u għat-tqegħid fis-suq ġewwa l-Unjoni ta' dawn il-prodotti sekondarji mill-annimali.
(10)
L-opinjoni tal-Awtorità Ewropea dwar is-Sigurtà fl-Ikel dwar il-perikli għas-saħħa tal-annimali li jintgħalfu bi prodotti tal-ħalib li jkunu lesti għall-użu, mingħajr iżjed trattament (2), li ġiet adottata fid-29 ta' Marzu 2006, ikkonfermat li għandhom jiġu stabbiliti rekwiżiti speċifiċi tal-iġjene u tat-trattament tal-ħalib u l-prodotti tiegħu biex jillimitaw ir-riskju tat-trażmissjoni ta' mard infettif, speċjalment permezz tal-għalf bil-ħalib jew bil-prodotti tiegħu lil annimali ta' speċijiet li huma suxxettibbli għall-marda tal-ilsien u tad-dwiefer. Minħabba nuqqas ta' dejta xjentifika xierqa, din l-imsemmija opinjoni ma tirrakkomanda ebda trattament li jista' joffri l-garanziji meħtieġa li l-patoġeni kkunsidrati huma effettivament inattivati fil-kolostru filwaqt li jkunu ppreżervati fih l-antikorpi.
(11)
Fin-nuqqas ta' trattamenti approvati, u biex ma jiġu trażmessi ebda mardiet tal-annimali permezz tal-kolostru u l-prodotti tiegħu, jixraq li jiġu stabbiliti r-rekwiżiti tas-saħħa msejsa fuq il-garanziji mill-post tal-oriġini, għal dawn il-prodotti sekondarji mill-annimali.
(12)
B'mod partikolari, fejn jirrigwarda li tiġi evitata l-marda tal-ilsien u tad-dwiefer, il-kolostru u l-prodotti tiegħu iridu jittieħdu minn annimali li huma ħielsa minn din il-marda u li mhumiex f'riskju li jeħduha. L-importazzjoni tal-kolostru u tal-prodotti tiegħu għalhekk għandhom ikunu limitati għall-kolostru bovin u l-prodotti tiegħu minn pajjiżi li huma approvati għall-importazzjoni ta' ħalib mhux ittrattat. L-importazzjoni tal-kolostru u l-prodotti tal-kolostru għandhom ikunu limitati għall-kolostru bovin u l-prodotti tiegħu minn pajjiżi fejn ir-riskju li tittieħed il-marda tal-ilsien u tad-dwiefer huwa limitat.
(13)
Id-Deċiżjoni tal-Kummissjoni 2004/438/KE tad-29 ta' April 2004 li tippreskrivi kondizzjonijiet ta' ċertifikazzjonijiet ta' saħħa ta' l-annimali u saħħa pubblika u veterinarji għad-dħul fil-Komunità ta' ħalib trattat bis-sħana, prodotti bbażati fuq il-ħalib u ħalib mhux maħdum maħsuba għall-konsum mill-bniedem (3) tistipula li l-Istati Membri għandhom jawtorizzaw l-importazzjonijiet ta' ħalib mhux ipproċessat u prodotti bbażati fuq il-ħalib mhux ipproċessat minn pajjiżi terzi elenkati fil-kolonna A tal-Anness I tagħha biss. Il-lista ta' pajjiżi terzi li minnha għandha tkun awtorizzata l-importazzjoni fl-Unjoni tal-kolostru u l-prodotti tal-kolostru għandha għalhekk tkun l-istess bħal-lista ta' pajjiżi terzi stipulata fil-kolonna A tal-Anness I tad-Deċiżjoni 2004/438/KE. Il-Kapitolu V tal-Anness VII għar-Regolament (KE) Nru 1774/2002 għandu għalhekk jirreferi għal dik il-lista.
(14)
Għandu jitqies ukoll l-istat ta' saħħa tal-imrieħel li minnhom jittieħdu l-kolostru u l-prodotti tal-kolostru fir-rigward tat-tuberkulożi bovina, tal-bruċellożi bovina u tal-lewkożi enzootika bovina, speċjalment fil-każ li dawn il-prodotti sekondarji mill-annimali jkunu maħsuba għall-għalf tal-annimali jew għall-produzzjoni ta' ċerti prodotti tekniċi. L-imrieħel li minnhom jittieħdu l-kolostru u l-prodotti tal-kolostru għalhekk jridu jkunu ħielsa minn dawn il-mardiet.
(15)
Id-Direttiva tal-Kunsill 64/432/KEE tas-26 ta' Ġunju 1964 dwar il-problemi tas-saħħa tal-annimali li jaffetwaw il-kummerċ ta' annimali bovini u suwini ġewwa l-Komunità (4) tapplika għall-kummerċ ġewwa l-Unjoni ta' annimali bovini u tistipula d-dispożizzjonijiet għall-għarfien ta' mrieħel li huma ħielsa mill-mard. Hija tistabbilixxi d-definizzjonijiet ta' merħliet bovini li huma uffiċjalment ħielsa mit-tuberkulożi, uffiċjalment ħielsa mill-bruċellożi u uffiċjalment ħielsa mil-lewkożi enzootika bovina. Għalhekk ir-rekwiżiti għat-tqegħid fis-suq u għall-importazzjoni tal-kolostru u tal-prodotti tal-kolostru għandhom iqisu dawn id-definizzjonijiet.
(16)
Il-kolostru u l-prodotti tal-kolostru jridu jkunu ngħataw trattament primarju b'temperatura għolja fuq medda ta' żmien qasir biex jiġu ppriżervati. Barra minn hekk, it-tqegħid fis-suq, inkluża l-importazzjoni, ta' dawn il-prodotti sekondarji mill-annimali għandu jkun permess biss jekk dawn joriġinaw minn annimali li ma juru ebda sinjali kliniċi ta' xi mard li jista' jittieħed min-nies jew mill-annimali permess tal-kolostru. Il-kolostru u l-prodotti tal-kolostru għalhekk iridu jittieħdu minn annimali bovini li jkunu miżmumin f'żoni li dwarhom tista' tingħata l-garanzija li ma kienx hemm tfaqqiegħ tal-marda tal-ilsien u tad-dwiefer għal mill-inqas perjodu wieħed ta' inkubazzjoni ta' 21 jum wara li jinġabar il-kolostru u qabel ma jitqiegħdu fis-suq fl-Istati Membri dan il-kolostru jew il-prodotti tiegħu.
(17)
It-Taqsima A tal-Kapitolu V tal-Anness VII għar-Regolament (KE) Nru 1774/2002 tistipula li x-xorrox li se jingħata lil annimali ta' speċijiet li huma suxxettibbli għall-marda tal-ilsien u tad-dwiefer, u li nkiseb minn ħalib li sarulu t-trattamenti skont ir-regoli stipulati hemmhekk, irid jinġabar għallinqas 16-il siegħa wara li l-ħalib ikun għaqad u l-pH tiegħu għandu jiġi rrappurtat li huwa inqas minn 6,0 qabel jiġi ttrasportat lejn l-istabbilimenti tal-annimali.
(18)
Il-Kapitolu 2 tal-Anness X għar-Regolament (KE) Nru 1774/2002 jistabbilixxi mudell wieħed ta’ ċertifikat tas-saħħa għall-ħalib u l-prodotti tal-ħalib li mhumiex maħsuba għall-konsum mill-bniedem, li joriġinaw minn pajjiżi terzi biex jintbagħtu lejn l-Unjoni Ewropea jew biex jgħaddu minnha. Dan il-mudell taċ-ċertifikat għandu jiġi emendat biex jinkludi wkoll il-kolostru u l-prodotti tal-kolostru, kif ukoll biex jirrifletti r-regoli l-ġodda dwar ix-xorrox.
(19)
L-Anness XI għar-Regolament (KE) Nru 1774/2002 jistabbilixxi listi ta’ pajjiżi terzi li minnhom l-Istati Membri jistgħu jawtorizzaw l-importazzjoni ta’ prodotti sekondarji mill-annimali li ma jkunux maħsuba għall-konsum mill-bniedem. It-Taqsima I ta' dan l-Anness għandu jiġi emendat biex iqis ir-regoli għall-importazzjoni tal-kolostru u tal-prodotti tal-kolostru.
(20)
Il-Kamerun applika għall-awtorizzazzjoni għall-importazzjoni ta' prodotti sekondarji mill-annimali tal-apikultura. Il-Kamerun huwa diġà awtorizzat għall-importazzjoni tal-għasel għall-konsum mill-bniedem. It-Taqsima XII tal-Anness XI għandha tiġi emendata kif xieraq u lKamerun għandu jiġi awtorizzat għall-importazzjoni ta' prodotti sekondarji mill-annimali tal-apikultura.
(21)
L-Annessi VII, X u XI għar-Regolament (KE) Nru 1774/2002 għandhom għalhekk jiġu emendati skont dan.
(22)
Għandu jingħata perjodu ta’ tranżizzjoni wara d-data tad-dħul fis-seħħ ta’ dan ir-Regolament, biex il-partijiet interessati kollha jkollhom iż-żmien li jikkonformaw mar-regoli l-ġodda u biex jagħti ċans li l-prodotti sekondarji mill-annimali kkonċernati jibqgħu jiġu importati fl-Unjoni Ewropea, kif hemm stipulat fir-Regolament (KE) Nru 1774/2002, qabel l-emendi introdotti b’dan ir-Regolament.
(23)
Il-miżuri stipulati f’dan ir-Regolament huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali,
ADOTTAT DAN IR-REGOLAMENT:
Artikolu 1
L-Annessi VII, X u XI għar-Regolament (KE) Nru 1774/2002 huma emendati skont l-Anness għal dan ir-Regolament.
Artikolu 2
Il-konsenji ta' ħalib u ta' prodotti tal-ħalib li mhumiex maħsuba għall-konsum mill-bniedem, li jkollom magħhom ċertifikat tas-saħħa mimli u ffirmat skont il-mudell relevanti li jidher fil-Kapitolu 2 tal-Anness X għar-Regolament (KE) Nru 1774/2002 qabel id-data tad-dħul fis-seħħ ta' dan ir-Regolament, se jibqgħu jkunu aċċettati għall-importazzjoni fl-Unjoni sat-30 ta' Settembru 2010, fil-każi fejn dawn iċ-ċertifikati ġew mimlija u ffirmati qabel il-31 ta' Awwissu 2010.
Artikolu 3
Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u jkun direttament applikabbli fl-Istati Membri kollha.
Magħmul fi Brussell, is-7 ta’ Settembru 2010.

Labels: 1
17
0
3
6